Nafarroako Parlamentuko Mahaiak, 2021eko ekainaren 28an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Cristina Ibarrola Guillén andreak aurkezturiko galdera, Nafarroan espezie eta bektore inbaditzaileek osasunerako dakarten arriskua kontrolatzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2021eko ekainaren 28an

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma talde parlamentarioari atxikita dagoen Cristina Ibarrola Guillén andreak, Legebiltzarraren Erregelamenduan ezarritakoaren babesean, galdera hau aurkezten du, idatziz erantzun dakion:

Nafarroan zenbait gaixotasun eragin ditzaketen espezie eta bektore inbaditzaileak daude; pandemia kudeatzeko neurrietatik kanpo geratu dira profesional-mota zehatz batzuk, beren ezagutza epidemiologikoekin lagundu zezaketenak; zenbait autonomia erkidegotan –esate baterako, Andaluzian– gizakienganako jauzia egin duen eltxo batek eragindako infekzioa duten pertsonak daudela jada, bizi dugun klima-aldaketa dela-eta hedatzen ari dena, eta ez dago beste espezie batzuekiko kontrolik. Hori dena kontuan hartuta,

Nafarroako Gobernuko zer egiturak jorratzen du berariaz espezie exotikoetatik eta bestelako batzuetatik osasunari begira heldu diren arrisku horien kontrola? Nola koordinatzen dira gaixotasun infekzioso berrien gaineko jarduketak, erronka berri horiei aurre egiteko profesional espezializatuak edukitzeko?

Iruñean, 2021eko ekainaren 24an

Foru parlamentaria: Cristina Ibarrola Guillén